Charles English novi američki ambasador u Sarajevu
Charles English: Ako bi tako otporni i prijateljski narod BiH samo mogao prevazići nepovjerenje medju tri etničke skupine; ako bismo ih
Sinoć je u ambasadi Bosne i Hercegovine u Washingtonu upriličena večera u čast novoimenovanog američkog ambasadora za Bosnu i Hercegovinu, Charlesa Englisha. Gospodin English, dugogodišnji diplomata američkog State Departmenta, već godinama je dobar poznavalac regiona. Služio je kao koordinator za područje jugo-istočne Evrope i često boravio u BiH. Zahvalivši se bh ambasadorici, Biseri Turković, na, kako je rekao, izuzetnoj gostoprimljivosti i prijateljskom odnosu pred njegov odlazak u Sarajevo, amabasador English je okupljenima kazao da je njemu, kao i mnogim Amerikancima prije njega, izuzetna čast i privilegija predstavljati svoju zemlju u, kako je naglasio Vašoj prekrasnoj zemlji. Kroz moje godine karijere u State Departmentu, uzponao sam i zavolio ljude Bosne i Hercegovine, i imao priliku da im se divim, kazao je ambasador English, podsjećajući da se u Sarajevu našao prvi puta u januaru 1996. Grad se tek počeo oporavljati od strahote kroz koju je prošao, i svi smo bili šokirani stepenom razaranja kroz koji je grad prošao, ali isto tako potpuno impresionirani nevjerovatnom otpornošću ljudi koji su netom prošli kroz strašnu tragediju. Osvrčući se na ono što ga očekuje kao ambasadora BiH, Charles Lewis English kaže: Toliko godina nakon rata, još uvijek postoje minska polja po Bosni i Hercegovini; iako su mine nevidljive i tihe, izuzetno su opasne. To je gotovo simboličan prikaz, indikacija stanja kakvo je u zemlji danas; ako bi tako otporni i prijateljski narod BiH samo mogao prevazići nepovjerenje koje još uvijek postoji medju tri etničke skupine; ako bismo ih samo mogli bolje podržati, ohrabriti u tome da se okrenu zajedničkoj budućnosti, a ne podijeljenoj prošlosti; pitanje: kako će se sve ovo za Bosnu i Hercegovinu završiti, kaže ambasador English, ima odgovor u principu: nadamo se da će Evropa i njene institucije obezbijediti okvir za mir i sigurnost, i stvoriti neophodne uvjete za svjetlu budućnost. No, to jest princip, i cilj, ali praksa govori drugačije. Mnogo toga još se mora uraditi prije nego to postane stvarnost, prvenstveno reforma policije. To, nastavlja novi američki ambasador u BiH, zahtjeva puno političke volje i želju da se nadje kompromis. Kao Amerikanac, zaključio je ambasador English, po prirodi sam optimista i stoga se nadam, i očekujem da su trenutni problemi ipak samo jedna prepreka na putu ka Evropi. Ja stižem u Sarajevu odlučan da iskoristim svoj utjecaj kao predstavnik Sjedinjenih Država, kako bi pomogao Bosni i Hercegovini da krene tim putom ka Evropi, što je dio vizije predsjednika Busha o mirnoj, ujedinjenoj, stabilnoj Evropi - ljudi BiH to zaslužuju, i to je i interes Washingtona, kazao je ambasador English, na sinoć održanoj večeri u njegovu čast, u ambasadi BiH u Washingtonu.